Document ID: 31999D0384

ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Μαΐου 1999
για τροποποίηση της απόφασης 95/108/ΕΚ που αφορά μέτρα προστασίας της υγείας κατά της αφρικανικής πανώλης των χοίρων στη Σαρδηνία της Ιταλίας
[κοινοποιηθείσα υπό τον αριθμό Ε(1999) 1438]
(Κείμενο που παρουσιάζει ενδιαφέρον για τον ΕΟΧ)
(1999/384/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,
Εκτιμώντας:
(1) ότι, όπως προκύπτει από την κατάσταση σχετικά με την αφρικανική πανώλη των χοίρων στην Ιταλία, η Επιτροπή εγκρίνει την απόφαση 95/108/ΕΚ της 28ης Μαρτίου 1995 που αφορά ορισμένα μέτρα προστασίας της υγείας κατά της αφρικανικής πανώλης στη Σαρδηνία, Ιταλία(4)·
(2) ότι η αφρικανική πανώλη των χοίρων πρέπει να θεωρηθεί ως ενδημική νόσος στην επαρχία του Nuoro, στην περιφέρεια της Σαρδηνίας, στην Ιταλία·
(3) ότι η κατάσταση της νόσου ενδέχεται να δημιουργήσει κίνδυνο στις αγέλες άλλων περιφερειών της Ιταλίας και άλλων κρατών μελών, λόγω του εμπορίου ζώντων χοίρων, νωπού χοιρείου κρέατος και ορισμένων προϊόντων με βάση το κρέας·
(4) ότι η απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(5), όπως τροποποιήθηκε τελευταία από την απόφαση 94/370/ΕΚ(6), προβλέπει τη δυνατότητα χρηματοοικονομικής συμμετοχής της Κοινότητας στην απάλειψη και στον έλεγχο των ζωικών ασθενειών·
(5) ότι στο πλαίσιο του προγράμματος απάλειψης που εγκρίθηκε από την απόφαση 98/703/ΕΚ της Επιτροπής, της 26ης Νοεμβρίου 1998, για την έγκριση των προγραμμάτων απάλειψης των ζωικών ασθενειών που υποβλήθηκαν από τα κράτη μέλη για το έτος 1999 και για τον καθορισμό του επιπέδου της χρηματοοικονομικής συμμετοχής της Κοινότητας(7), ο στόχος είναι να απαλειφθεί η αφρικανική πανώλη των χοίρων στις άλλες μολυσμένες περιοχές της Σαρδηνίας·
(6) ότι, υπό το φως της κατάστασης της υγείας των ζώων στις επαρχίες Sassari, Oristano και Cagliari και των ελέγχων των μετακινήσεων που εφαρμόσθηκαν στην περιοχή της Σαρδηνίας, οι διαδικασίες ελέγχων που εφαρμόζονται σε ορισμένους χοίρους που προορίζονται για σφαγή, μπορούν να τροποποιηθούν·
(7) οι ιταλικές αρχές έλαβαν μέτρα για την παρεμπόδιση της διακίνησης ζώων ζώντων χοίρων, χοιρείου κρέατος και ορισμένων προϊόντων με βάση το χοίρειο κρέας από το έδαφος της περιφέρειας της Σαρδηνίας και η θέσπιση των εν λόγω μέτρων εγγυάται την αποτελεσματικότητα της εφαρμογής της παρούσας απόφασης·
(8) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η απόφαση 95/108/ΕΚ τροποποιείται ως εξής:
1. Στο άρθρο 2 παράγραφος 2 στοιχείο β) η πέμπτη και έκτη περίπτωση αντικαθίστανται από το ακόλουθο κείμενο: "- εισήσθησαν στον πληθυσμό χοίρων μίας εκμετάλλευσης που καλύπτεται από το πρόγραμμα ορολογικής δοκιμασίας, που προβλέπεται από το πρόγραμμα απάλειψης της αφρικανικής πανώλης των χοίρων, που εγκρίθηκε από την Επιτροπή στο πλαίσιο των διατάξεων της απόφασης 90/424/ΕΚ του Συμβουλίου και στην οποία δεν ανιχνεύθηκε κανένα αντίσωμα του ιού της αφρικανικής πανώλης των χοίρων, κατά τη διάρκεια των τελευταίων έξι μηνών,
- υπέστησαν ένα πρόγραμμα ορολογικής δοκιμασίας εντός των δέκα ημερών που προηγήθηκαν της μεταφοράς τους στο σφαγείο και στους οποίους δεν διαπιστώθηκε κανένα αντίσωμα ιού της αφρικανικής πανώλης των χοίρων· το πρόγραμμα ελέγχων όσον αφορά την εν λόγω αποστολή πρέπει να εκτιμηθεί ως παρέχον μία αξιοπιστία περίπου 95 % κατά την ορολογική δοκιμασία των οροθετικών ζώων, με ένα επίπεδο επικράτησης 5 %".
2. Το άρθρο 6 αντικαθίσταται από το ακόλουθο κείμενο: "Άρθρο 6
Η Ιταλία υποβάλλει σε όλα τα κράτη μέλη και στην Επιτροπή:
α) κατάλογο που περιλαμβάνει το (τα) όνομα(-τα) και τον τόπο του (των) σφαγείου(-ων) που καθορίζεται(-ονται) και αναφέρεται(-ονται) στο άρθρο 2 καθώς και το (τα) όνομα(-τα) και τον τόπο της (των) εγκατάστασης(-εων) που καθορίζεται(-ονται) και αναφέρεται(-ονται) στο άρθρο 4 παράγραφος 2 στοιχείο β) το (τα) οποίο(-α) εγκρίνεται(-ονται) από την κεντρική κτηνιατρική αρχή·
β) μία έκθεση, κάθε έξι μήνες, η οποία περιλαμβάνει πληροφορίες για τον αριθμό των χοίρων τους οποίους αφορούν τα μέτρα που προβλέπονται στο άρθρο 2 παράγραφος 2 στοιχείο β) καθώς και τα αποτελέσματα της ορολογικής δοκιμασίας, η οποία πραγματοποιήθηκε".
Άρθρο 2
Τα κράτη μέλη τροποποιούν τα μέτρα που εφαρμόζουν στο εμπόριο προκειμένου να τα προσαρμόσουν στη συμφωνία. Εμημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 31 Μαΐου 1999.

Labels: 4
9
15